I/275-15/2023

**Jegyzőkönyv**

**Készült:** a **Költségvetési Bizottság 2023. július 19-én 15 órakor** aII. kerületi Polgármesteri Hivatal (1024 Bp. Mechwart liget 1.) földszint, nagy tárgyaló helyiségében megtartott **rendkívüli** ülésén.

##### Jelen vannak:

Tóth Csaba Róbert Bizottság elnöke

Garabuczi Sándor Bizottsági tag

Kiss Roland Bizottsági tag, alelnök

Némethy Béla Bizottsági tag

Póczos Attila Bizottsági tag

Perjés Gábor Bizottsági tag

Szűcs-Holczmann Attila Bizottsági tag

**Meghívottak:**

dr. Varga Előd Bendegúz Alpolgármester (15 óra 5 perckor érkezett)

dr. Szalai Tibor Jegyző

Vargáné Luketics Gabriella Humánszolgáltatási igazgató

Havas Beatrix Pénzügyi és Számviteli osztályvezető

Dr. Polák László Egészségügyi Szolgálat igazgató főorvos

**Jegyzőkönyvvezető:**

Pézsa-Romváry Noémi Alpolgármesteri referens

### Napirend összeállítása:

Tóth Csaba Róbert a bizottság elnöke 15 órakor köszöntötte a bizottság tagjait és a meghívottakat. Megállapította, hogy a bizottság teljes létszámban jelen van, hét fővel határozatképes. Ezt követően javaslatot tett *Póczos Attila* jegyzőkönyv hitelesítő személyére, valamint a kiküldött meghívó szerinti napirend elfogadására.

**Jegyzőkönyv hitelesítő:**

**Budapest Főváros II. Kerületi Önkormányzat**

**Költségvetési Bizottság**

**133/2023. (VII.19.) határozata**

A Költségvetési Bizottság úgy dönt, hogy mai ülésének jegyzőkönyv hitelesítésére *Póczos Attila* bizottsági tagot kéri fel.

(hét bizottsági tag van jelen / hét igen / egyhangúan elfogadva)

**Napirend:**

**Budapest Főváros II. Kerületi Önkormányzat**

**Költségvetési Bizottság**

**134/2023. (VII.19.) határozata**

1. A védőnői szolgálatok átszervezésével kapcsolatos megállapodások (képviselő-testületi előterjesztés véleményezése)

**Előadó:** dr. Szalai Tibor, Vargáné Luketics Gabriella

1. Egyebek

(hét bizottsági tag van jelen / hét igen / egyhangúan elfogadva)

**1) napirendi pont**

A védőnői szolgálatok átszervezésével kapcsolatos megállapodások (képviselő-testületi előterjesztés véleményezése)

**Előadó:** dr. Szalai Tibor, Vargáné Luketics Gabriella

**Tóth Csaba Róbert**

Akkor rátérünk az első napirendi pontra. Köszöntöm Főigazgató urat és kérdezem, hogy előterjesztést kívánja-e bárki kiegészíteni esetlegesen?

**dr. Szalai Tibor**

Ha van kérdés, akkor arra szívesen válaszolunk.

**Tóth Csaba Róbert**

Akkor kérdezem a bizottság tagjait, hogy van-e kérdés, észrevétel?

**Némethy Béla**

Egyetlen kérdés, hogy konkrét szám nincs benne, vagy csak én siklottam el fölötte, hogy mennyi kiadást jelent ez az év második felében?

**dr. Szalai Tibor**

Amennyi benne szerepel a költségvetésben abból az idei évi, az első félévi támogatási összegnek megfelelő. A következő évben meg a következő évi költségvetésben.

**Némethy Béla**

A következő év a következő költségvetés... Igen, ugyanez…

**dr. Szalai Tibor**

Most ez ugyanakkora összeg, mint az első félévben.

**Némethy Béla**

Köszönöm, és hogyha ezt számszerűen kérhetem, most nincs előttem a költségvetés.

**dr. Szalai Tibor**

Előttünk sincs.

**Némethy Béla**

Jó, akkor majd megnézem, oké.

**Tóth Csaba Róbert**

Nagyjából ki tudjuk kalkulálni, hány fő, milyen kiegészítés…

**Némethy Béla**

Nyilván, csak azt hittem valaki nézte ma délelőtt, hogy mi az összeg, csak ennyi.

**Garabuczi Sándor**

Nem tudom pontosan melyik fejezetbe, de megkérdezném…

**dr. Szalai Tibor**

Bocsánat. Semmi. Csak utána még fogok.

**Garabuczi Sándor**

Hogy az egyik előterjesztett anyagban az szerepel, hogy az átadó az ingatlanok átadását követően nem terhelheti olyan feladattal az átadott ingatlant, ami a kívánt funkciótól eltér. Miért nem folytatjuk azzal, hogy az átvevő sem telepíthet ebben a körben átvett, vagy nem ezt a célt szolgáló feladatokat? Mi van, ha holnap be fog még valakit telepíteni, vagy esténként más rendel ott? Tehát, ez az egyik. A másik ilyen kérdés, hogy azt állapítja meg ez az anyag, hogy az idén december 31-ig megadott díjazási mértékeket, a plusz díjazást az önkormányzat biztosítja. Van egy explicite ugyanezt jelentő következő időszakra szóló ígéret, hogy a későbbi időszak támogatását pedig költségvetésben fogja rendezni. Ez azt jelenti, hogy vállaljuk? Ezt úgy kell érteni?

**Tóth Csaba Róbert**

Akkor megadom a szót Jegyző úrnak.

**dr. Szalai Tibor**

Köszönöm szépen, ha kezdhetem, akkor a második kérdés. Jogalkotással nem lehet kötelezettséget vállalni, csak arra lehet vállalni, hogy a költségvetési rendelet előkészítésekor foglalkozunk majd ezzel a kérdéssel. A másik és most vissza fogok térni arra, amit Némethy Béla képviselő úr kérdezett. Ugye ez havi szinten a BKV bérlet, 247 000 Ft, étkezési támogatásban 2 000-3 000 Ft, tehát nagyságrendileg olyan 450-500 000 Ft és ugye évente még a korábbi szabályoknak megfelelően ezt kétheti jutalom egészíti ki egy évben. A használati jogról pedig annyit, hogy a jogcím, amivel átvevő átveszi az ingyenes használat és a megfelelő célhoz kötött. A használat az a legszűkebb kategória. Azt a tevékenységet ott folytathatja, de azonkívül hasznosításba tovább nem adhatja. Semmi olyan tevékenységet nem tehet, ami ezen szerződésekben foglaltaktól eltér. Ahhoz a Képviselő-testület hozzájárulása kell, hogy mondjuk, a védőnő mellé bevigyen egy drónfejlesztő műszaki állomást. Ez nem jogosítja fel jogilag semmilyen más tevékenységre kizárólag a védőnői szolgálat üzemeltetésére.

**Garabuczi Sándor**

Világos, köszönöm szépen.

**Kiss Roland**

Nekem Főigazgató úrhoz lenne egy kérdésem. Az lenne a kérdésem, hogy a munkáltató átvezényelheti-e a védőnőket, tehát megszüntetheti-e a védőnői tevékenységet az adott ingatlanban, illetve az ahhoz körzethez tartozó helyen. Tehát, mondhatja azt innentől kezdve a munkáltató, hogy rendben az önkormányzat egyébként átadta jogszabály szerint az ingatlant, megkötötték az új szerződést munkaadó és munkavállaló között, de innentől kezdve megszüntetjük, mert úgy értékeljük, hogy nincs szükség a védőnőre, már egy adott körzetben. Lehetséges ilyen scenario?

**dr. Polák László**

A munkáltatói feladatok az Egészségügyi Szolgálat szempontjából megszűntek 2023. június 30-ával. Július 1-jével védőnők munkáltatója Szent János Kórház főigazgatója. Az, hogy ezt követően ő, hogy jár el, arra nekem nincs rálátásom. Csak feltételezni tudom, hogy más feladatra őt nem tudja őt átvezényelni.

**Kiss Roland**

Mert mi van akkor, ha ezt megteszi…

**dr. Polák László**

A feladatot el kell látnia.

**Kiss Roland**

El kell látnia, de ha…

**dr. Szalai Tibor**

Ha szólhatnék…

**Kiss Roland**

Parancsoljon Jegyző úr!

**dr. Szalai Tibor**

Köszönöm szépen. Főigazgató úrhoz csatlakozva a munkáltatói jogokat és most tizenvalahanyadikán kartonokkal és mindennel együtt most a Szent János Kórház…

**dr. Polák László**

Holnap fogjuk átadni a kartonokat.

**dr. Szalai Tibor**

Ha abból indulunk ki, hogy az egészségügyi szolgálati jogviszony vonatkozik rájuk, akkor azon belül elméletileg van ilyen típusú mozgatási lehetőség. De ezt úgy kell elképzelni, hogy kizárólag a Szent János Kórház illetékességi területéhez tartozó településeken. Amely viszont egy elég szűk halmaz, mert nagyjából itt közép és észak Buda felé néhány település területet fed le. Még ha van is ilyen, mert jelenleg ez egy üres halmaz… Megszüntetni nem tudja, mert jogszabály írja elő.

**Kiss Roland**

Köszönöm.

**Tóth Csaba Róbert**

Nekem még egy gyors. Ott a szerződésben ugye elvileg az van, hogy határozatlan időre szólna. Ott ugye az idei II. félévre van egy ilyen mondás, az azutánira meg nem emlékszem, hogy lenne egy ilyen konkrét mondás, hogy akkor továbbra is megmaradna ez a juttatás. De lehet, hogy csak én nem vettem észre, vagy nem is kell, hogy benne legyen.

**dr. Szalai Tibor**

A juttatás az nem kötelező. A juttatás a II. Kerületi Önkormányzat Képviselő-testületének szuverén döntése, hogy nyújt-e ilyet, tehát adható. Hogyha ez kimaradt volna belőle, akkor az lenne érvényben, hogy megállapodunk az ingatlan átadás-átvételről, hogy együttműködünk és nem adunk semmilyen plusz juttatást. Én azt gondolom, hogy ez nem lenne – nem tudok jobb szót mondani – méltó, sem az ellátottak, sem a védőnők szempontjából. Nyilván az ő helyzetük, a védőnők helyzete annyiból talán kedvezőbb, nem akarok példákat mondai, hogy ők azért garantált…

Tudomásom szerint mindenki átkötötte, legalábbis Ápolási Igazgató asszony azt mondta. Az, hogy 2024. évi és az azt követő költségvetésekben nulla forint lesz, erre is van lehetőség. Ezt minden évben a Képviselő-testület saját maga fogja eldönteni.

**dr. Varga Előd Bendegúz**

Úgy fogadtuk el, az egyik pont az volt, hogy felkérjük a kormányzatot, hogy ugyanezeket a juttatásokat biztosítsa a védőnőknek, amiket az önkormányzat biztosított. Legyünk optimisták, hogy a kormányzat biztosítani fogja ezt a juttatást. Mi optimisták vagyunk.

**Tóth Csaba Róbert**

Jó. Akkor, ha más kérdés, észrevétel nincs, akkor kérem, szavazzunk a határozati javaslatról. Köszönöm, egyhangúlag hét igen, elfogadtuk.

**Budapest Főváros II. Kerületi Önkormányzat**

**Költségvetési Bizottság**

**135/2023. (VII.19.) határozata**

A Költségvetési Bizottság A Budapest Főváros II. Kerületi Önkormányzat Szervezeti és Működési Szabályzatáról szóló 13/1992. (VII. 01.) rendelet 11. sz. melléklet 2.2.1) és 2.2.2) pontja alapján egyetért, hogy a védőnők illetményen felüli, jelenleg az Önkormányzat által biztosított egyéb juttatásoknak megfelelő mértékű pénzeszköz átadásra kerüljön az Észak-budai Szent János Centrumkórház részére a megkötött együttműködési megállapodás-tervezetben foglaltak szerint. Javasolja Képviselő-testületnek elfogadásra, hogy a 2023. évet követően az Önkormányzat mindenkori költségvetési rendeletében döntsön az illetményen felüli díj, illetőleg visszatérítendő és vissza nem térítendő támogatás formájáról és mértékéről.

A Költségvetési Bizottság „*A védőnői szolgálatok átszervezésével kapcsolatos megállapodások”* című előterjesztést tárgyalásra alkalmasnak tartja, a határozati javaslatok elfogadását javasolja.

**Felelős:** bizottság elnöke

**Határidő:** 2023. július 19-i testületi ülés

(hét bizottsági tag van jelen / hét igen / egyhangúan elfogadva)

**dr. Polák László**

Csak zárójelben szeretném ehhez még hozzátenni azt, hogy a pénzügyi finanszírozás az lehetővé teszi. Az a finanszírozás, ami most az Egészségügyi Szolgálattól átkerül, a Szent János Kórházba az fedezni tudja ezeket a költségeket. Természetesen a jutalmat, meg az étkezési utalványt az az önkormányzat döntése. De a többi költséget fedezi és az is jogszabályilag kötelezettség, hogy azt a finanszírozást a munkáltató csak arra a feladatra költheti. Más ellátásra nem költheti a védőnői finanszírozást.

**2) napirendi pont - Egyebek**

**Tóth Csaba Róbert**

Második napirendi pont, „Egyebek”. Nem tudom, hogy –e sejtés arról, hogy mikor ülünk legközelebb? Lesz-e lekötés, vagy bármi.

**dr. Varga Előd Bendegúz**

Augusztusi testületi ülés előtt, augusztus utolsó hete.

**Tóth Csaba Róbert**

Másnak bejelenteni való, megjegyzés, bármi?

**dr. Szalai Tibor**

Nagyon jó nyaralást kívánok mindenkinek, ha addig nem találkozunk.

Ez követően Tóth Csaba Róbert a bizottság elnöke megköszönte az ülésen résztvevők munkáját 15 óra 12 perckor bezárta az ülést.

**Kmf**

|  |  |
| --- | --- |
| **Póczos Attila**  jegyzőkönyv hitelesítő | **Tóth Csaba Róbert**  bizottság elnöke |

A jegyzőkönyv aláírásának dátuma: Budapest, 2023. ……… …………

A jegyzőkönyv hitelesítésének dátuma: Budapest, 2023. ……… …………